ธปท.ชี้เศรษฐกิจดี ส่งออก-บริโภคดัน
ธปท.เผยภาวะเศรษฐกิจเดือน พ.ค. ขยายตัวดีตามกำลังซื้อในประเทศ
20 ส.ค. 2554

ธปท.เผยภาวะเศรษฐกิจเดือน พ.ค. ขยายตัวดีตามกำลังซื้อในประเทศ
และมีแนวโน้มดีต่อเนื่องจากปัจจัยหลายด้าน ระบุผลกระทบภัยพิบัติญี่ปุ่นต่อเศรษฐกิจไทยสิ้นสุดแล้ว
นายเมธี สุภาพงษ์ ผู้อำนวยการอาวุโส ฝ่ายเศรษฐกิจในประเทศ ธนาคารแห่งประเทศไทย (ธปท.) แถลงภาวะเศรษฐกิจในเดือน พ.ค.ที่ผ่านมาว่า ขยายตัวต่อเนื่องจากเดือนก่อนหน้า จากการบริโภคภาคเอกชนที่ขยายตัวได้ดีที่ 5.1% จากเดือนก่อนหน้า 4.5% ตามกำลังซื้อในประเทศ 
ทั้งนี้ เครื่องชี้การบริโภคภาคเอกชนก็เพิ่มขึ้นต่อเนื่อง ไม่ว่าจะดูจากภาษีมูลค่าเพิ่มที่เพิ่มเป็น 16.8% จาก 11.5% จากเดือนก่อนหน้า ปริมาณการนำเข้าสินค้าเพื่อการบริโภคที่ขยายตัว 14.4% จาก 17.5% รายได้เกษตรกรที่ทรงตัวในเกณฑ์สูง 11.7% จาก 67.4% ขณะที่อัตราการว่างงานก็ต่ำเพียง 0.8%
“แต่การบริโภคที่ดีขึ้นนี้เป็นผลจากจะมีการเลือกตั้งหรือไม่ ยังไม่ชัดเจน แต่เครื่องชี้ทางเศรษฐกิจหลายด้านชี้ไปในทางที่ดีขึ้นและน่าจะส่งผลให้ขยายตัวดีต่อเนื่องได้” นายเมธี กล่าว
ด้านการลงทุนภาคเอกชน ก็ขยายตัวในเกณฑ์ดีที่ 0.4% จากเดือนก่อนหน้าติดลบ 1% การใช้กำลังการผลิตยังอยู่ในเกณฑ์ดี 58.7% แม้ว่าการผลิตในส่วนของรถยนต์ที่ยังมีการผลิตที่ต่ำ เนื่องจากยังได้รับผลกระทบจากภัยพิบัติประเทศญี่ปุ่นอยู่ 
สำหรับภาคสิ่งทอที่มีการย้ายฐานการผลิตจากไทยบ้าง ส่วนภาคการผลิตอื่นๆ ยังสูง โดยเฉพาะหมวดเครื่องใช้ไฟฟ้าที่ใช้กำลังการผลิตสูงถึง 81.3% 
นอกจากนี้ ความเชื่อมั่นของภาคธุรกิจก็ยังดี อยู่ในระดับมีความเชื่อมั่น แม้ว่าผู้ประกอบการในภาคธุรกิจส่วนใหญ่จะห่วงต้นทุนที่จะเพิ่มขึ้นจากเงินเฟ้อ ซึ่งคาดว่าเงินเฟ้อในระยะ 1 ปีข้างหน้าจะอยู่ที่ระดับ 2-6% ประกอบกับอุปสงค์ในต่างประเทศทั้งการส่งออกและการท่องเที่ยวขยายตัวในระดับสูง 
“นักธุรกิจกลับมามีความเชื่อมั่นทางธุรกิจที่ดีขึ้น หลังจากภัยพิบัติในญี่ปุ่นทำให้นักลงทุนกังวลต่อภาวะการผลิตและคำสั่งซื้อ ซึ่งคาดว่าผลกระทบจากภัยพิบัติที่จะมีต่อไทยน่าจะสิ้นสุดในไตรมาส 2 ปีนี้ จากนี้แนวโน้มการผลิตจะเข้าสูภาวะปกติและขยายตัวได้ดีขึ้น” นายเมธี กล่าว 
ผู้อำนวยการอาวุโส ธปท. กล่าวว่า ขณะที่ภาคส่งออกมีมูลค่า 1.93 หมื่นล้านเหรียญสหรัฐ หรือขยายตัว 17.3% ส่วนภาคการท่องเที่ยว จำนวนนักท่องเที่ยวก็เพิ่มขึ้นถึงเป็น 66.5% จาก 35.9% โดยเฉพาะนักเที่ยวที่มาจากภูมิภาคเอเชียอย่าง จีน มาเลเซีย และอินเดีย ซึ่งปัจจัยต่างๆ ที่ดีต่อเนื่อง
นายประสาร ไตรรัตน์วรกุล ผู้ว่าการ ธปท. กล่าวว่า ในตอนนี้ไม่สมควรกระตุ้นเศรษฐกิจมาก เพราะเป็นการไปส่งสัญญาณให้ตลาดการเงินไม่เหมาะสม